Skok, verslaentheid ná tweelingbroers se afsterweRussell (links) en sy tweelingbroer Craig Hughes (Foto’s: Facebook) Vriende en kennisse van Russell Hughes en sy tweelingbroer Craig het met skok en verslaentheid reageer ná nuus oor die tweeling se afsterwe. Russell en Craig is dood en ŉ derde persoon, vermoedelik die een broer se aanstaande skoondogter, is ernstig beseer toe ŉ balkonreling Donderdagaand by ŉ gebouekompleks in Shaka’s Rock aan KwaZulu-Natal se Noordkus meegegee het. Die tweeling het hul 62ste verjaardagpartytjie gevier en teen die balkonreling op die derde vloer geleun om ŉ foto te neem toe dit meegegee het. Maroela Media het vroeër berig die nooddiens IPSS Medical Search and Rescue is na die toneel ontbied waar hulle die drie mense in ŉ kritieke toestand aangetref het. “IPSS Medical het die pasiënte van gevorderde lewensondersteuning voorsien en paramedici het hard gewerk om die pasiënte te stabiliseer,” het die nooddiens Donderdag gesê. “Twee van die pasiënte se toestand het verswak en ondanks die beste pogings van almal op die toneel is albei dood verklaar.” Die derde persoon is na ŉ nabygeleë hospitaal vir verdere behandeling geneem. Russell was ŉ vlugingenieur by onder meer British Airways en Comair. Craig het by ŉ onderneming gewerk wat drukkerswerk doen. In ŉ plasing op South African Airways Technical Engineers se Facebook-blad is meegevoel betuig met hul pa Dave, broer Greg en die familie. “Legendes is weg, maar sal nooit vergeet word nie,” skryf een persoon in die kommentaar. “Absolute hartseer nuus! Rus in vrede Russell en Craig,” skryf nog iemand. “My innige meegevoel aan die Hughes-familie. Ek dink aan julle in hierdie hartseer en moeilike tyd.” Die polisie doen ŉ geregtelike doodsondersoek.